Революция Z

„Революция Z“ е български сериал на bTV. Сериалът е в жанра музикална романтична драма и е изцяло вдъхновена от живота на младите хора в България с алтернативно мислене и с родители с възможности. Изпълнителни продуценти са Димитър Митовски и Димитър Гочев – „Камера“ ООД. „Революция Z“ се излъчва в праймтайма на bTV. Режисьори на филма са Димитър Гочев и Зоран Петровски, а оператори са Радослав Гочев и Кирил Паликарски. Сериалът е седмият сериал на телевизията и е от т. нар. „втора вълна“ от български сериали в ефира на bTV.
Историята в „Революция Z“ проследява емоционално наситеното ежедневие на група ученици, които се сблъскват с купища предизвикателства и бариери в преследването на своята музикална мечта. Приятелство, любов, конкуренция, предразсъдъци, интриги, борба за надмощие, справедливост и шанс за израстване, дори секс – всичко това е част от живота на петнадесетгодишните мечтатели и бунтари, както и от пъстрото ежедневие на техните учители и родители.
Поредицата разказва за двама съученици, решени да създадат собствена рок банда. Константин, наричан Тино, и Боян са в 9-и клас и директорът им е вдигнал мерника, защото се сбиват на тържеството по случай първия учебен ден.
Тино получава последно предупреждение за изключване, заради проблемите му с дисциплината, още от миналата година, а Боян е с първо, понеже е бил примерен дотогава. Двамата не се отказват от идеята си за рок група и разлепят обява из училището, че си търсят барабанист.
На кастинга се явяват само няколко кандидати. За да ги прослушат са им нужни барабани. Боян се навива да пее в хора на учителката по музика, в замяна на достъп до барабаните в салона. Но там са съучениците им от бандата на едно проблемно рапърче, което е в комбина с директора Цеков, изигран от Георги Кадурин. Малкият лидер на рапиращите е натоварен с мисията да следи учителя по физика, който се забърква във всевъзможни любовни афери.
Цеков харесва учителката по физическо и се притеснява „квантовия“, както го нарече един опарен от изневярата на жена си съпруг, да не му я вземе. Физкултурничката се играе от манекенката Диляна Попова.
В изблик на обич директора ѝ подарява 5 топки, защото: „Топки винаги трябват!“ През това време двамата наказани юнаци отиват на концерт на Д2, но на Тино му е криво, защото нещата не вървят на добре, и в къщи и в даскало.
Героите се забъркват в още по-абсурдни и комични ситуации, типични за атмосферата в българското училище.
Първоначално, на 11 октомври 2012 г., сериалът е обявен в сутрешния блок на bTV – „Тази сутрин“ – от актрисите Диляна Попова и Людмила Сланева със заглавие „Секс, лъжи и музика“. След това, по време на гостуването на продуцентите Димитър Митовски и Димитър Гочев на 18 октомври 2012 г. отново в „Тази сутрин“ сериалът е обявен като „Революция Z: Секс, лъжи и музика“. Впоследствие, когато bTV обявява, че във втория сезон на сериала един от феновете му ще може да стане част от него, на 10 декември 2012 г., сериалът е обявен като „Революция Z“. Това означава, че „Революция Z“ е самото име на сериала, а добавката „Секс, лъжи и музика“ е подзаглавието на първия му сезон.
Първият сезон се излъчва от октомври 2012 година и е вторият сериал от т.нар. „втора вълна“ български сериали в ефира на bTV. Втория сезон е обявен на 10 декември 2012 година, а на 20 февруари е обявена и датата на стартиране на втория сезон – 7 март 2013 г. Денят и часът на излъчване се запазват за първите 3 епизода. От епизод 4 сериалът вече се излъчва от 20:00 до 21:00 часа. Излъчването на третия и четвъртия сезон се забавя и стартира повече от една година по-късно, или след приключването на снимките на сериала. Третия сезон започва излъчване от 16 юли всеки делник от 20:00 часа, но вече по нишовия филмов канал в медийната група – bTV Cinema.
Според класацията за Топ 50 най-гледани ТВ програми през октомври 2012 г., „Революция Z“ се нарежда на 8-о място с рейтинг от 11,66% (814 000 зрители) и дял от малко над 30%. Това всъщност е рейтингът на първия епизод, защото само той е излъчен през октомври 2012 г. Така сериалът става по-гледан от „Домашен арест“ и „Къде е Маги?“, но по-малко гледан от „Столичани в повече“ и „Седем часа разлика“.
През ноември 2012 г., в класацията за Топ 50 най-гледани ТВ програми за месеца, сериалът се нарежда на 14-о място с по-нисък рейтинг – 9,77%, 682 000 зрители и пазарен дял от 27,09%. Така „Революция Z“ става 4-ти от общо 5 излъчващи се български сериали в ефира на bTV, като след него остава само „Къде е Маги?“.